Sasol-werknemers maak ons trots en gee ons hoop - Solidariteit WêreldSolidariteit Wêreld
Tuis › Nuuskantoor › Sasol-werknemers maak ons trots en gee ons hoop
Sasol-werknemers maak ons trots en gee ons hoop
Dinsdag | 28 Augustus | 2018
Die krag van trots
Beste Sasol-werknemer en sommer almal wat uitgesluit voel
Soms moet ʼn mens opstaan vir jou trots. Dit is iets groter as net geld. Dit is daardie iets waarop ʼn toekoms gebou word. ʼn Mens of gemeenskap wat sy trots verloor, het sy sin verloor. Eendag gaan ons kleinkinders vra: “Het Pa vir ons trots opgestaan?”
As jou werkgewer jou waarde bereken op grond van ras, het dit dalk tyd geword om vir jou trots op te staan. As jy vergoed en erken word op grond van hoe jy lyk, en nie wat jy doen nie, is dit dalk tyd om op te staan vir jou trots.
Sasol se Inzalo-personeelaandeleskema het pas ten einde geloop. Die skema was finansieel ʼn mislukking, maar wit werknemers was deel van Inzalo. Ons stryd met Sasol oor die uitkoms van Inzalo is nog nie verby nie.
Khanyisa is die nuwe personeelaandeleskema. Die eerste been daarvan behels dat Inzalo in praktyk afgesluit word. Alle werknemers wat steeds by Sasol werk, is deel hiervan. Mense wat afgetree of bedank het, word egter daarvan uitgesluit. Dit kan nie geregverdig word nie.
Die nuwe bemagtigingsbeen sluit wit werknemers uit, bloot op grond van hul ras. Swart werknemers kry aandeelwaarde van R500 000 en wit werknemers kry niks. In praktyk beteken dit dat van Sasol se lojaalste werknemers wat al langer as 30 jaar by die maatskappy werk, niks kry nie en ʼn nuwe, jong swart werknemer, wat net drie maande daar werk, alles kry.
Die rede vir hierdie felle rasseonderskeid is dat Sasol bemagtigingspunte wil hê. Jou waarde word bereken op grond van kliniese, koue punte. Sasol ontvang graag jou harde werk, jou lojaliteit en produktiwiteit, maar sluit jou dan uit van ʼn voordeel op grond van jou ras.
Dit is verkeerd hoe ʼn mens ook al daarna kyk. Dit gaan nie oor swart en wit nie; dit gaan oor iets wat nie moreel geregverdig kan word nie. Baie van ons mede- swart werknemers meen selfs dit is verkeerd. Hulle wil ook nie hê die werkmag moet in swart en wit verdeel word nie. Sasol bring rasseskeiding en ook rassespanning tussen gewone werkers.
Hoe verkeerd dit is, kan ook gesien word aan die feit dat die mynbouhandves, wat in die Staatskoerant gepubliseer is, bepaal dat alle werknemers in werknemeraandele-skemas ingesluit moet word. Sasol se skema druis lynreg in teen die mynbouhandves.
Dít wat Sasol doen, is ook in teenstelling met byna alle ander werknemeraandeleskemas wat bestaan, veral in die mynbedryf. Sasol gaan verder as wat nodig is en jou trots moet vir hul oordrewe politieke korrektheid betaal.
Ek het vyf massavergaderings by Sasol toegespreek. Ek moes ons lede motiveer, maar hulle het my gemotiveer. Een na die ander spreker het opgestaan en gesê genoeg is genoeg! Hulle het gepraat oor hul kinders en die toekoms. Ek het huis toe gegaan en kon vir my vrou sê dat daar hoop is. Dankie aan elkeen daarvoor.
Die Sasol-kwessie is groter as net Sasol. Uitsluiting is iets wat duisende ander, ook buite Sasol, beleef. ʼn Reuseveldtog en ʼn nasionale dag van protes deur mense van oor Suid-Afrika heen gaan deel van die Sasol-staking wees.
Solidariteit se lede by Sasol het oorweldigend nee gesê vir hierdie rasseuitsluiting en het oorweldigend ja gesê om sigbaar daarteen te protesteer.
Jul besluit is histories. Julle gee ons hoop. Julle staan op vir jul trots en julle maak ons trots. Ons staan by julle.
Ons gaan oor die volgende paar weke die krag van trots sien.